Verdagte sterf in skietgeveg met polisieArgieffoto: SAPD / Facebook ŉ Vermeende rower is Dinsdagoggend by ŉ sakekompleks in die Drakensberg-omgewing doodgeskiet. Thulani Zwane, provinsiale polisiewoordvoerder KwaZulu-Natal, het gesê die voorval het omstreeks 03:00 in die Winterton-omgewing aan die voet van die Drakensberge plaasgevind. “Twee verdagtes het die sentrum bestorm en die veiligheidswagte aangehou. Hulle het een van die wagte aangerand maar ŉ ander kon ontsnap en het die polisie in kennis gestel,” het Zwane gesê. Toe die polisie by die toneel opdaag, het hulle die twee verdagtes gesien wat die perseel probeer verlaat. Daar het ŉ skietgeveg tussen die polisie en verdagtes uitgebreek. Een verdagte is doodgeskiet terwyl die ander een daarin kon slaag om in die veld in te vlug. Die polisie het beslag gelê op ŉ onwettige vuurwapen asook ŉ motor wat in die rooftog gebruik is. Zwane het bygevoeg dat die motor in Oktober verlede jaar gekaap is. Die tweede verdagte is steeds soek. Die voorval is ook by die onafhanklike polisie-ondersoekdirektoraat (Opod) aangemeld.